**RENDKÍVÜLI TÁJÉKOZTATÁS**

A LEXHOLDING Befektető Zártkörűen Működő Részvénytársaság (székhely: 1027, Budapest, Csalogány utca 23-33., cégjegyzékszám: Cg. 01-10-042823; nyilvántartó bíróság: Fővárosi Bíróság Cégbírósága) ezúton tájékoztatja befektetőit, valamint az egyéb tőkepiaci szereplőket és érdeklődőket, hogy a Budapesti Értéktőzsde Zrt. XBond Általános Üzletszabályzata, valamint a vonatkozó jogszabályok alapján fennálló rendkívüli tájékoztatási kötelezettségének az alábbiakban eleget tesz:

**A Scope Ratings GmbH hitelminősítő intézet 2025.06.06. napján közzétette hitelminősítési felülvizsgálatának eredményét a Társaságra vonatkozóan, amelynek értelmében megerősítette a LEXHOLDING Befektető Zártkörűen Működő Részvénytársaság B+/Stabil kibocsátói minősítését, továbbá a B+ minősítést is megerősítette a nem biztosított, elsőbbségi adósságok tekintetében. A kibocsátói besorolás megerősítését a megfelelő összköltség fedezet és a kiegyensúlyozott finanszírozási struktúra támasztja alá. A Lexholding Zrt. pénzügyi kockázati profilja BB+ minősítéssel, továbbra is a kibocsátói minősítés legerősebb eleme.**

A LEXHOLDING Zrt. az ország egyik legnagyobb, kizárólag magyar tulajdonban lévő vállalatcsoportja, 1995-ös alapítása óta a hazai üzleti élet meghatározó szereplője. A tőkeerős cégcsoport fő tevékenysége a pénzügyi szolgáltatások (BÁV Pénzügyi Szolgáltató Zrt.), a műkereskedelmi tevékenység (BÁV Zrt.) továbbá a műkereskedelemhez kapcsolódó oktatás keretében becsüsképzés (BÁV Akadémia), a taxis személyszállítás (Főtaxi csoport), valamint az ingatlanfejlesztés és -hasznosítás (Inforg Zrt.) köré csoportosul. A BÁV csoporton belül a hagyományos üzletekben történő értékesítés az online értékesítéssel bővült ki az elmúlt évben, bevezetésre került az online ékszer, műtárgy, festmény, továbbá az aranytömbök értékesítése is.

A tulajdonosi érdekek képviselete mellett, a LEXHOLDING Zrt. holdingközpontként látja el a cégcsoportba tartozó, különböző üzleti profilú Társaságok stratégiai irányítását és működésének szakmai támogatását.

A Scope Ratings GmbH hitelminősítési felülvizsgálatának 2025.06.06. .napján publikált minősítési eredménye visszaigazolja, hogy a külső és belső gazdasági körülmények ellenére, a csoport működése megfelelő, céljai és kitűzött üzleti pályája továbbra is reális, és  hosszú távon is megalapozott. A LEXHOLDING Zrt. a kötvénykupon fizetési kötelezettségének minden évben határidőben eleget tesz, mely a csoport likviditásának stabilitását mutatja. Ennek köszönhető, hogy a SCOPE Ratings GmbH a LEXHOLDING Zrt.pénzügyi kockázati besorolását továbbra is BB+ minősítéssel, a kibocsátói minősítés legerősebb elemeként értékelte. Az elkövetkező években a vállalatcsoport, a kitűzött pénzügyi, gazdasági terveinek megvalósulásával számol.

Budapest, 2025. június 13.

Majtényi Kálmán

Vezérigazgató s.k.